Carina Christensen (KF), 2003-02-25:
Med beslutningsforslag nr. B 74 er det nu Socialdemokraterne, der foreslår, at der skal etableres en ordning med erhvervelse af et »kørekort« for at drive en fødevareforretning.
Det er, som vi har hørt det, på ingen måde et nyt
forslag.
Et lignende forslag har flere gange været fremsat af Dansk Folkeparti her i Folketinget, og hidtil har Socialdemokraterne ligesom vi i Det Konservative Folkeparti været imod et sådant forslag, men nu er man så tilsyneladende vendt hundrede procent rundt i det her spørgsmål.
Det kan være, vi hører om hvorfor lidt senere. I Det Konservative Folkeparti er vi enige med forslagsstillerne i, at det selvfølgelig er vigtigt, at vi sætter fokus på de butikker, der stadig væk ikke kan finde ud af at efterleve reglerne.
Det er naturligvis også vigtigt, at der er gode sanktionsmuligheder over for de butikker, der bevidst overtræder reglerne og f.eks. ikke har styr på hygiejnen, og at disse sanktionsmuligheder bliver udnyttet.
Men der skal være balance i tingene.
Vi mener, at det er at gå alt, alt for vidt at indføre et såkaldt udvidet næringsbrev, og vi er mildt sagt nervøse for, at det at lave en decideret »kørekort«ordning for alle typer forretninger
bare vil skabe en masse administrativt bøvl, uden at vi får de nødvendige gevinster i form af bedre overholdelse af reglerne.
En ny »kørekort«ordning vil være urimelig dyr at administrere.
Nu kommer man jo ikke direkte ind på finansieringen i det her forslag, og vi har jo ikke hørt Socialdemokratiets ordfører endnu, men det er soleklart, at selv om der vil komme brugerbetaling på området, så vil ordningen uundgåeligt medføre mere myndighedsadministration til stempling af »kørekortet«, kontrol, og hvad man ellers kunne forestille sig.
Hvor skal man tage ressourcerne fra til det arbejde?
Skal det gå fra det i forvejen omfattende arbejde, man udøver fra fødevaremyndighedernes side, og hvilke opgaver skal man så sortere fra?
Regeringen har netop præsenteret en ny handlingsplan for iværksætteri.
Hvis man vedtog et forslag som dette, så ville vi bevæge os et meget stort skridt væk fra dette mål.
Flere regler, mere papir og mere administration.
Det er absolut ikke det, man efterlyser fra iværksætternes side.
Dansk erhvervsliv orker ganske enkelt ikke mere bøvl og administration.
Man har så rigeligt i forvejen.
Det virker også noget konkurrenceforvridende, at erhvervsdrivende i fødevarebranchen skal op til en prøve og tage et »kørekort«, når ingen fra andre brancher skal.
Men det er måske Socialdemokraternes hensigt med tiden at udvide ordningen, så den omfatter alle virksomheder i Danmark, og erhvervs»kørekortet« skal alene erhverves ved etablering af nye forretninger. Det virker igen temmelig konkurrenceforvridende, ikke mindst i lyset af at ordningen både skal omfatte virksomhedsejerne og de personer, der varetager den daglige drift.
Betyder det, at personalet i en nyetableret forretning skal have et »kørekort«, mens man, når man ansætter nyt personale i en eksisterende forretning, ikke behøver at sende nye medarbejdere på kursus?
Endelig er der hele spørgsmålet om retssikkerheden.
Det er faktisk temmelig vidtgående at indføre en lov, hvor man helt og aldeles kan fratage en person retten til nogen sinde igen at drive virksomhed.
Alt i alt mener vi ikke, at man med dette forslag opnår en merværdi i forhold til den gældende lov.
Vi skal også i fremtiden prioritere kontrollens indsats og slå hårdt ned over for de butikker, der gentagne gange ikke overholder reglerne.
Men vi skal altså ikke ødelægge forholdene for de mange, der faktisk gerne vil drive en god og sund virksomhed.
Der må være andre og bedre måder at bruge ressourcerne på end at belaste de mange mennesker og virksomheder, der har styr på tingene.
Af disse årsager kan Det Konservative Folkeparti ikke støtte forslaget.